Man 11 jaar ná sy dogter op einste kleinhoewe vermoorJan en Kitty Muller (Foto: Verskaf) Jan Muller (69) se liggaam is Maandag gevind, enkele meter van waar sy dogter sowat 11 jaar gelede op ŉ kleinhoewe in Mnandi buite Centurion vermoor is. Arina Muller (29) is in 2012 ook tydens ŉ aanval op dié kleinhoewe buite Centurion doodgeskiet. Volgens Ian Cameron, woordvoerder van die gesin, het Jan en sy vrou, Kitty (65), Maandag ná 19:00 buite op die stoep gesit toe hulle van agter deur mans oorrompel is. Volgens inligting was daar tussen drie en vyf mans op die toneel. “Jan is verskriklik aangerand en vermink. Hy is met ŉ stomp voorwerp geslaan en verskeie kere met ŉ mes gesteek,” vertel Cameron. Kitty is ook met ŉ mes aangerand en in die egpaar se slaapkamer vasgebind. “Die buurman het blykbaar ŉ harde geluid gehoor – vermoedelik die tannie (Kitty) wat skreeu – en daarop gereageer. By sy aankoms op die kleinhoewe het die aanvallers reeds gevlug.” Jan is by die huis se deur met sy gesig na onder in ŉ groot plas bloed aangetref. “Hy het ernstige steekwonde en slaanwonde gehad.” Soos vroeër berig is Jan op die toneel dood verklaar. Kitty is in die slaapkamer aangetref, met ŉ ernstige steekwond in die bors. “Lede van die gemeenskap, nooddienste en die polisie is ontbied en Kitty is na die Netcare Unitas-hospitaal in Centurion gehaas vir verdere mediese behandeling. Sy het baie bloed verloor. Sy is dadelik vir skanderings gestuur om te bepaal of sy enige inwendige bloeding opgedoen het.” Kitty is tans in ŉ kritieke dog stabiele toestand. Volgens Cameron is daar gerugte dat die egpaar se selfone gebuit is, maar die polisie kon dit nog nie aan Maroela Media bevestig nie. Ao. Johan van Dyk, polisiewoordvoerder, het wel bevestig ŉ saak van moord, poging tot moord en huisroof is aanhangig gemaak. “Nog niemand is in hegtenis geneem nie en alle leidrade word opgevolg,” sê Van Dyk. Maroela Media het vroeër berig Arina is op 5 Junie 2012 voor haar ouers op die kleinhoewe doodgeskiet. Sy het omstreeks 21:00 van die gimnasium af tuis gekom toe sy onverhoeds deur twee aanvallers by die huis se deur betrap is. Na wat verneem word, het die aanvallers agter haar ingeglip toe sy by die hoewe ingery het. Jan se liggaam is Maandag sowat vier meter van waar Arina weens haar skietwonde inmekaargesak het, aangetref. Volgens Cameron is die twee aanvalle waarskynlik nie verwant nie, omdat die modus operandi verskil. Hy sê aanvalle op kleinhoewes in die Mnandi-omgewing is die laaste 15 jaar ŉ groot probleem. Maroela Media het ook vroeër berig dat inwoners van dié gebied vrees vir hul lewens weens gewelddadige opstande deur onwettige grondbesetters. Na wat verneem word is dié besetters steeds nie van die grond verwyder nie.